নিউজডেস্ক, বাংলাদেশনিউজ২৪x৭.কম  কুষ্টিয়া-১ (দৌলতপুর) আসনের সাংসদ আফাজ উদ্দিন আহমেদের বাড়িতে বোমা হামলায় জড়িত থাকার অভিযোগে আবদুস সালাম ওরফে ডিকেন (২৫) নামের একজনকে গ্রেফতার করেছে দৌলতপুর  থানার পুলিশ।  গতকাল ভোরে পার্শ্ববর্তী মেহেরপুর জেলার গাংনি উপজেলার মোহাম্মদপুর গ্রাম থেকে তাকে গ্রেফতার করা হয়। পরে দুপুরে এ মামলায় তাকে গ্রেফতার দেখানো হয়। আজ ডিকেনকে আদালতে হাজির করা হবে।  দৌলতপুর থানার পুলিশ সূত্র জানায়, সাংসদের বাড়িতে বোমা হামলায় গ্রেফতার হওয়া আসামিদের তথ্যের ভিত্তিতে পুলিশের অভিযান অব্যাহত ছিল। বৃহস্পতিবার রাতে পুলিশ গোপন সংবাদের ভিত্তিতে জানতে পারে, সাংসদের বাড়িতে বোমা হামলায় জড়িতদের অন্যতম আসামি ডিকেন মোহাম্মদপুর গ্রামে অবস্থান করছেন। বৃহস্পতিবার মধ্যরাতেই দৌলতপুর থানা পুলিশ  সেখানে অভিযান চালিয়ে তাকে গ্রেফতার করে। ডিকেনকে গ্রেফতারের পর তাকে নিয়ে জড়িত অন্যদের ধরতে গতকাল দুপুর পর্যন্ত অন্যান্য জায়গায় আরও অভিযান চালানো হয়।  দৌলতপুর থানা পুলিশ জানায়, ডিকেন বোমা হামলার ঘটনায় জড়িত থাকার কথা প্রাথমিকভাবে পুলিশের কাছে স্বীকার করেছে। সাংসদের বাড়িতে যে বোমাটি বিস্ফোরিত হয়েছিল, সেটি তৈরির সঙ্গে ডিকেন জড়িত ছিল। এ মামলার প্রধান আসামি জাহিদুলের সঙ্গে তার ঘনিষ্ঠতা আছে।  আলমগীর হোসেন আরও জানান, ডিকেন পেশায় একজন বৈদ্যুতিক কারিগর। সে দৌলতপুর উপজেলার কামালপুর গ্রামের গোলাম মোস্তফার  ছেলে।  উল্লেখ্য, গত ১৩ নভেম্বর রাতে সাংসদ আফাজ উদ্দীন আহমেদের বাড়িতে বোমা বিস্ফোরণের ঘটনায় এক শিক্ষকসহ দুই হামলাকারী নিহত হয়। এ ঘটনায় মামলার প্রধান আসামি জাহিদুল ইসলাম, জামিরুল ইসলাম ওরফে বোমারু মরু ও মিন্টু নামের তিনজন জেলে আছেন।  বাংলাদেশনিউজ২৪x৭.কম/সুপ্ত/এসএ.